Hromadné zadávanie dovolenky
S letom prichádza čas, kedy si zamestnanci vo zvýšenej miere čerpajú dovolenky. Zamestnancom môžete zadať dovolenku hromadne prostredníctvom pracovného kalendára, plánu dovoleniek a hromadných funkcií.
Pracovný kalendár
Cez záložku Domov – Kalendár vyberiete pracovný kalendár priradený zamestnancom, ktorým chcete čerpanie dovolenky pridať do výplaty. Vstúpite do pracovného kalendára cez Oprav, na záložke Zložky mzdy pridáte zložku mzdy ZM 310 – náhrada mzdy za dovolenku
a označíte dni čerpania. Dôležité je, aby bol v ľavej časti tabuľky nastavený mesiac, kedy k čerpaniu došlo.
Plán dovoleniek
Plán dovoleniek (dostupný v zostave Profesionál / Biznis / Profi) slúži na plánovanie dovolenky zamestnancom aj na niekoľko mesiacov vopred. Zadanú dovolenku následne automaticky pridáte zamestnancovi do výplaty daného mesiaca.
Plán dovoleniek nájdete pod menu Domov – Plán dovoleniek.
V hlavnom okne kliknutím na tlačidlo Pridaj – Pridaj dovolenku je možné naplánovať zamestnancovi dovolenku, a to „Navrhnutú“ a „Schválenú“ . V evidencii Plán dovoleniek sa automaticky zobrazia už aj čerpané dovolenky z predchádzajúcich mesiacov.
Zamestnanca zvolíte zadaním osobného čísla alebo mena a priezviska. V spodnej časti formulára zvolíte, aký typ dovolenky idete zamestnancovi pridať (Navrhnutá, Schválená, Čerpaná) a či chcete zadať celý deň dovolenky alebo pol dňa. Dni dovolenky zadávate do plánu kliknutím myšou na príslušné dni v tabuľke alebo vpísaním dátumov v poli „Dovolenka Od – Do“ v hornej časti formulára.
Schválenú dovolenku je možné automaticky pridať zamestnancovi do výplaty označením poľa “Pridať schválenú dovolenku z plánu“ pri generovaní výplaty.
Čerpaná dovolenka sa v pláne zaktualizuje podľa výplat automaticky po uzávierke mesiaca.
Ak potrebujete plán dovoleniek aktualizovať spätne podľa skutočne čerpanej dovolenky v mzdách, slúži na to tlačidlo Pridaj – Prenes z mesiaca.
Tlačidlo Hromadné funkcie v Pláne dovoleniek slúži na zadávanie dovolenky viacerým zamestnancom na rovnaký termín naraz (napr. pridávanie celozávodnej dovolenky). Zadáte tu termín dovolenky, skupinu zamestnancov a typ dovolenky, ktorú im chcete pridať (navrhnutá/schválená/čerpaná). Okrem pridania dovolenky je možné zvoliť aj možnosť zrušiť dovolenku, pomocou ktorej sa dovolenka zamestnancom z plánu dovoleniek vymaže.
V ďalšom kroku po stlačení tlačidla Ďalej sa zobrazí zoznam vybraných zamestnancov (v našom prípade zamestnanci v hlavnom pracovnom pomere) s príslušnou dovolenkou, pričom sa zohľadňuje pridelený pracovný kalendár. Pridávať alebo odoberať dovolenkové dni je možné v tomto kroku dvojklikom myši na príslušné pole. Zamestnanca, ktorému dovolenka do plánu nemá byť zadaná vymažete zo zoznamu tlačidlom Vymaž v spodnej časti formulára.
Po ukončení úprav potvrdíte formulár tlačidlom Dokončiť a dovolenka sa pridá zvoleným zamestnancom do plánu dovoleniek.
Schválenú dovolenku vybraným zamestnancom automaticky pridáte do výplaty označením políčka “Pridať schválenú dovolenku z plánu“ pri hromadnom generovaní výplaty.
Hromadné funkcie vo Výpočte miezd
Cez Hromadné funkcie na záložke Výpočet miezd (dostupné v zostave Profesionál / Biznis / Profi) môžete hromadne pridávať dovolenku zamestnancom do vygenerovaných výplat.
Sú dva spôsoby pridania
a) Čerpanie celozávodnej dovolenky – cez voľbu Zložky mzdyvyberiete okruh zamestnancov, zadáte kód zložky mzdy a na nej označíte dni dovolenky. Cez tlačidlo Ďalej je možné skontrolovať obdobie a následne zoznam zamestnancov, ktorým dovolenku pridávate. V tomto kroku môžete realizovať úpravy obdobia zadania dovolenky, počtu dní, prípadne pridať/vymazať zamestnanca ešte pred hromadným pridaním zložky mzdy do výplat zamestnancov.
b) Čerpanie dovolenky v rôznych termínoch – cez voľbu Pridávanie dovolenky – pridáte zamestnancov a konkrétne dni čerpania dovolenky. Po pridaní všetkých zamestnancov a stlačení tlačidla Dokončiť sa takto zadaná dovolenka pridá do výplat zamestnancov.
Zoznam zamestnancov s rozsahom dovolenky, ktorá im bude pridaná hromadnou funkciou, získate kliknutím na tlačidlo Tlač vo formulári Prehľad pridávaných dovoleniek.
Podrobnejšie informácie o zadávaní, nároku, evidovaní dovolenky nájdete v e-booku Dovolenka.
Informácie v dokumente sú spracované k právnemu stavu platnému ku dňu jeho publikácie. 18.08.2025